Priekšlikums PADOMES LĒMUMS, ar ko groza Padomes Direktīvu 2010/18/ES saistībā ar Majotas statusa maiņu /* COM/2013/0413 final - 2013/0189 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Ar Lēmumu 2012/419/ES, ko piemēro no 2014. gada 1. janvāra, Eiropadome ir grozījusi statusu, kas Majotai piešķirts attiecībā uz Savienību. Tādējādi no minētās dienas Majota vairs nebūs aizjūras teritorija un iegūs tālākā reģiona statusu LESD 349. panta un 355. panta 1. punkta nozīmē. Savienības tiesiskais regulējums Majotā tiks piemērots no 2014. gada 1. janvāra. Šis priekšlikums ir sagatavots pēc pārbaudes attiecībā uz Francijas iestāžu iesniegto lūgumu grozīt Savienības acquis, atliekot 2010. gada 8. marta Direktīvas 2010/18/ES, ar ko īsteno pārskatīto BUSINESSEUROPE, UEAPME, CEEP un ETUC pamatnolīgumu par vecāku atvaļinājumu un atceļ Direktīvu 96/34/EK, īstenošanu uz vēlāku laiku. Šis atlikšanas lūgums šķiet objektīvi pamatots, ņemot vērā Majotas īpašo ekonomisko situāciju: · darba tirgus tajā ir vāji attīstīts, un ekonomiski aktīvo iedzīvotāju, kas kopumā ir 43 200 personas, nodarbinātības līmenis ir zems; · 15 % no visas nodarbinātības arvien ir tradicionālajās nozarēs (pārtikas produktu lauksaimnieciskā ražošana, sīkamatniecība un sīktirdzniecība); · IKP uz vienu iedzīvotāju ir par 30 % zemāks nekā ES vidējais rādītājs; · Francijas iestādes ir paredzējušas pakāpeniski palielināt sociālo tiesību apjomu, jo tas ļautu izvairīties no salas ekonomikas destabilizācijas. Tāpēc paredzēts ļoti lēns sociālo iemaksu pieauguma temps, un sociālo iemaksu saskaņošanu ar kopējiem noteikumiem paredzēts turpināt līdz pat 2036. gadam. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Komisija nav veikusi ietekmes analīzi. Tomēr pēc dažādu apsvērumu un jo īpaši Francijas pieteikuma pārbaudes tā ir sazinājusies ar Francijas iestāžu pārstāvjiem nolūkā labāk novērtēt prasītās atlikšanas iemeslus. 3. PRIEKŠLIKUMA JURIDISKIE ASPEKTI Saskaņā ar LESD 155. panta 2. punktu Padome ir kompetenta pieņemt īstenošanas pasākumus attiecībā uz Savienības līmenī noslēgtiem nolīgumiem starp diviem sociālajiem partneriem jomā, kas paredz vienlīdzīgas attieksmes principa pret vīriešiem un sievietēm īstenošanu attiecībā uz viņu izredzēm darba tirgū un līdztiesību darbā. Francijas lūgums atlikt īstenošanas termiņu līdz 2018. gada 31. decembrim šķiet pamatots, ņemot vērā jaunā aizjūras departamenta Majotas īpašo ekonomisko situāciju, kas prasa Majotas tiesību aktu pakāpenisku saskaņošanu ar Francijas un Eiropas tiesību aktiem, kā arī sociālo tiesību apjoma pakāpenisku palielināšanu, lai izvairītos no salas ekonomikas destabilizācijas, ko izraisītu sociālo tiesību apjoma neprogresīva palielināšana, un nodrošinātu pakāpenisku vienlīdzīgas attieksmes īstenošanu īpašajā vecāku atvaļinājuma jomā. Pamatojoties uz iepriekš minēto, ir ierosināts grozīt Padomes 2010. gada 8. marta Direktīvu 2010/18/ES nolūkā atļaut Francijai atlikt direktīvas īstenošanas termiņu Majotā līdz 2018. gada 31. decembrim. 2013/0189 (NLE) Priekšlikums PADOMES LĒMUMS, ar ko groza Padomes Direktīvu 2010/18/ES saistībā ar Majotas statusa maiņu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 155. panta 2. punktu, ņemot vērā Eiropas Komisijas priekšlikumu, tā kā: (1) Ar Lēmumu 2012/419/ES[1] Eiropadome nolēma grozīt statusu, kas Majotai piešķirts attiecībā uz Eiropas Savienību, sākot ar 2014. gada 1. janvāri. Tādējādi no minētās dienas Majota vairs nebūs aizjūras teritorija un iegūs tālākā reģiona statusu Līguma 349. panta un 355. panta 1. punkta nozīmē. Savienības tiesiskais regulējums Majotā tiks piemērots no minētās dienas. Ir jāievieš daži konkrēti pasākumi, pamatojoties uz Majotas īpašo situāciju. (2) Ņemot vērā Majotas īpašo ekonomisko un sociālo situāciju, konkrētāk, faktu, ka tās darba tirgus ir vāji attīstīts un nodarbinātības līmenis ir zems, šķiet pamatoti piešķirt papildu laiku, lai īstenotu Padomes 2010. gada 8. marta Direktīvu 2010/18/ES, ar ko īsteno pārskatīto BUSINESSEUROPE, UEAPME, CEEP un ETUC pamatnolīgumu par vecāku atvaļinājumu un atceļ Direktīvu 96/34/EK[2], nolūkā nodrošināt vienlīdzīgas attieksmes pakāpenisku īstenošanu īpašajā vecāku atvaļinājuma jomā un neradīt destabilizējošu ietekmi uz salas ekonomikas attīstību, kas ļaus uzlabot šo īpašo situāciju. (3) Tādēļ ir attiecīgi jāgroza Direktīva 2010/18/ES, IR PIEŅĒMUSI ŠO LĒMUMU. 1. pants Direktīvas 2010/18/EK 3. panta 2. punktu papildina ar šādu daļu: "Francijas aizjūras departamentam Majotai papildu laikposms, kas minēts pirmajā daļā, ir pagarināts līdz 2018. gada 31. decembrim." 2. pants Šis lēmums ir adresēts Francijas Republikai. Briselē, Padomes vārdā – priekšsēdētājs [1] OV L 204, 31.7.2012., 131. lpp. [2] OV L 68, 18.3.2010., 13. lpp.